与马异结交诗
唐·卢仝

天地日月如等闲，卢仝四十无往还。唯有一片心脾骨，巉岩崒硉兀郁律。刀剑为峰崿，平地放著高如昆崙山。天不容，地不受，日月不敢偷照耀。神农画八卦，凿破天心胸。女娲本是伏羲妇，恐天怒。捣鍊五色石，引日月之针，五星之缕把天补。补了三日不肯归婿家，走向日中放老鸦。月里栽桂养虾䗫，天公发怒化龙蛇。此龙此蛇得死病，神农合药救死命。天怪神农党龙蛇，罚神农为牛头。令载元气车，不知药中有毒药。药杀元气天不觉，尔来天地不神圣。日月之光无正定，不知元气元不死。忽闻空中唤马异，马异若不是祥瑞。空中敢道不容易，昨日仝不仝，异自异，是谓大仝而小异。今日仝自仝，异不异，是谓仝不往兮异不至。直当中兮动天地，白玉璞里斲出相思心。黄金矿里铸出相思泪，忽闻空中崩崖倒谷声。绝胜明珠千万斛，买得西施南威一双婢。此婢娇饶恼杀人，凝脂为肤翡翠裙。唯解画眉朱点唇，自从获得君。敲金摐玉凌浮云，却返顾。一双婢子何足云，平生结交若少人。忆君眼前如见君，青云欲开白日没。天眼不见此奇骨，此骨纵横奇又奇。千岁万岁枯松枝，半折半残压山谷。盘根蹙节成蛟螭，忽雷霹雳卒风暴雨撼不动。欲动不动千变万化总是鳞皴皮，此奇怪物不可欺。卢仝见马异文章，酌得马异胸中事。风姿骨本恰如此，是不是，寄一字。